થોડા દિવસમાં જ જૂનાગઢ શહેર સિવાયનું આખું જૂનાગઢ રાજ્ય આરઝી હકૂમતના અંકુશમાં આવી ગયું હતું. જૂનાગઢ ચારે બાજુથી ઘેરાઈ ગયું હતું અને બહારનો સંપર્ક સાવ કપાઈ જતાં શહેરમાં અનાજ, દૂધ, શાકભાજી વગેરે જીવન જરૂરિયાતની વસ્તુની કારમી અછત ઊભી થઈ. તમામ વેપાર-ધંધા ઠપ થઈ ગયા. માત્ર હિન્દુ વસ્તી નહિ પણ તમામ મુસ્લીમ વસ્તીમાં પણ નવાબ સામે આકરો રોષ ફેલાયો. ગભરાઈ ગયેલા નવાબે પાકિસ્તાનની લશ્કરી મદદ મેળવવા પોતાના પોલિસ અધિકારી કે. એમ. નકવીને લેખિત વિનંતી સાથે કરાંચી મોકલાવ્યા. ખંધુ પાકિસ્તાન એમ પોતાના સૈનિકોને મરવા માટે થોડું જૂનાગઢ મોકલે? એને આ મૂરખ નવાબની કંઈ પડી નહોતી. ફક્ત ભારત સાથે કજીયા કરવા બહાના જોઈતા હતા. નકવી સાહેબ કરાંચીમાં રોકાઈ ગયા અને નધણિયાતા નવાબ રખડી પડ્યા. છેવટે એક રાતે અંધારાનો લાભ લઈ રૂા. સવા કરોડથી વધુ રોકડ રકમ, ઉપાડાય તેટલું ઝવેરાત, પાંચ બેગમો, અઢાર સંતાનો, માનીતા કૂતરાઓ અને આ બધાની તબિયતની સંભાળ રાખવા બે તબીબનો રસાલો લઈ પાકિસ્તાન જતા રહ્યા. આ વખતે એક અનોખી વાત પણ બની. નવાબ સાહેબ પોતાના પરિવાર સાથે વિમાનમાં તો બેઠા પણ બેઠા પછી તેમને ખબર પડી કે એક બેગમ સાહેબ ઉતાવળમાં પોતાના એક શાહજાદાને લેવાનું ભૂલી ગયા છે! માનવતા વિહોણા નવાબે આ એ બેગમને વિમાનમાંથી ઉતારી નાખ્યા અને પોતે કાફલો લઈ રવાના થઈ ગયા. આ લાચાર બેગમ સાહેબ બિચારા રડતા રડતા અથડાતા કૂટાતા કેશોદથી દીવ ગયા અને ત્યાં પોર્ટુગીઝના હાકેમના આશરે જઈને રહ્યા.